મધ્ય પ્રદેશમાં ભારે વરસાદ સાથે વીજળી પડતાં વિવિધ વિસ્તારમાં કુલ ૨૪ લોકોનાં મોત થયાં છે, જ્યારે અન્ય પાંચ લોકો દાઝી ગયા છે, જેમાં ગ્વાલિયરમાં વીજળી પડતાં ૧૧ લોકોનાં મોત થયાં છે, જ્યારે મહાકોશલ-વિંધ્ય અને ડિંડોરીમાં વીજળી પડતાં એકસાથે પાંચ લોકોનાં મોત થયાં છે. આ ઉપરાંત સતનામાં ત્રણ, કટની અને દમોહમાં બે-બે અને સિવનીમાં એક વ્યકિતનું મોત થયું છે. સિવનીના ગોટેગાંવ નરસિંહપુરના રહીશ બડ્ડુ ઉર્ફે હરિકૃષ્ણ તેના પિતા પ્રેમનારાયણ મિશ્રા બજારમાં જઈ રહ્યા હતા ત્યારે એકાએક ગાજવીજ સાથે વરસાદ શરૂ થતાં તેમના પર વીજળી પડતાં તેમના મોત થયાં હતાં, જ્યારે બીજી તરફ સતના જિલ્લાના અલગ અલગ ચાર સ્થળે વીજળી પડતાં બે બાળક સહિત ત્રણ લોકોનાં મોત થયાં હતાં. આ ઉપરાંત મધ્ય પ્રદેશના ત્રિકમગઢમાં વીજળી પડતાં સાત લોકોનાં મોત થયાં છે. જ્યારે શ્યોરપુર, છતરપુર, પન્ના અને ભીંડમાં પણ વીજળી પડતાં એક-એક વ્યકિતનાં મોત થયાં છે.